SKRIFTLIG FORESPØRGSEL E-2366/99

af Mark Watts (PSE) til Kommissionen

(13. december 1999)

Om: Kommissionens rapporter om veterinærkontrolbesøg i Frankrig og Grækenland

Den 23. februar 1999 offentliggjorde Kommissionen en rapport om veterinærkontrolbesøg i Grækenland. Rapporten afslører alvorlige overtrædelser i Grækenland af Rådets direktiv 91/628/EØF(1) om beskyttelse af dyr under transport. I rapporten påpeges det endvidere, at rutebeskrivelsen for spanske og hollandske får og fransk kvæg, alle med Grækenland som bestemmelsessted, manglede eller ikke var udfyldt korrekt i oprindelseslandene.

Kommissionen har også offentliggjort en rapport om veterinærkontrolbesøg i Frankrig. Heri blev der afsløret alvorlige overtrædelser af Rådets direktiv 91/628/EØF. I rapporten påpeges det endvidere, at de nederlandske og tyske myndigheder tillod, at kvier blev sendt på meget lange transportrejser, skønt de var langt hen i drægtigheden, og at der blev godkendt rutebeskrivelser, der viste, at transportørerne ikke agtede at overholde de lovmæssige krav om, at kvæg skal omlades og hvile i 24 timer efter 29 timers transport.

Hvilke skridt agter Kommissionen at tage for at få de hollandske, tyske, franske og græske myndigheder til at sikre, at bestemmelserne i Rådets direktiv 91/628/EØF overholdes?

(1) EFT L 340 af 11.12.1991, s. 17.

Svar afgivet på Kommissionens vegne af David Byrne

(19. januar 2000)

Kommissionen har for nyligt indledt overtrædelsesprocedurer som omtalt i EF-traktatens artikel 226 (tidligere artikel 169) på grund af de overtrædelser af Fællesskabets lovgivning om dyrevelfærd, der nævnes i den rapport om veterinærkontrolbesøg i Grækenland, som det ærede medlem henviser til.

Med hensyn til Frankrig ser det ud til, at den manglende overholdelse af reglerne i Rådets direktiv 95/29/EF af 29. juni om ændring af direktiv 91/628/EØF om beskyttelse af dyr under transport(1) i hvert fald delvis skyldes, at dette direktiv i denne medlemsstat først er blevet fuldstændig gennemført for nylig. Overtrædelsesprocedurer vedrørende ufuldstændig gennemførelse blev indledt og sagen bragt for Domstolen. Det er Kommissionens praksis at indstille sådanne procedurer, når den har konstateret, at medlemsstaten har levet op til sine forpligtelser med hensyn til at gennemføre direktivet. Kommissionen undersøger også oplysninger om, at Frankrig i flere tilfælde har gjort sig skyldig i alvorlige overtrædelser af reglerne, og vil ikke tøve med at indlede yderligere overtrædelsesprocedurer som omtalt i artikel 226 om nødvendigt.

Både på baggrund af de oplysninger, man har indsamlet på kontrolbesøg, og som resultat af de klager, man har modtaget fra dyrevelfærdsorganisationer, er Kommissionen opmærksom på, at der til stadighed ofte finder transportrejser sted, hvor bestemmelserne i ovennævnte direktiver overtrædes, især med hensyn til transporttid, hvileperioder, fodring og vanding. Rutebeskrivelsen for ladninger af kvæg med oprindelse i visse medlemsstater er ikke altid korrekt udfyldt. Når Kommissionen bliver opmærksom på sådanne overtrædelser, griber den ind over for den pågældende medlemsstat, og den er parat til at indlede overtrædelsesprocedurer, hvor det er relevant.

Kommissionen har for nylig etableret en arbejdsgruppe om beskyttelse af dyr på lange transportrejser, som har til formål at drøfte alle de problemer, der er forbundet med håndhævelsen af de relevante direktiver, og finde passende løsninger.

(1) EFT L 282 af 15.10.1997.